《题刘真君祠》
宋代·洪朋

冠挂谢埃雾，云乘上杳冥。棠阴空五马，榆彩杂繁星。

圜叶馀神界，华林隐翠屏。锦帏渺经纬，宝舄绝仪形。

旧井金丹閟，层坛玉露零。千秋想灵气，何许仰天庭。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。